SKRIFTLIG FORESPØRGSEL E-2152/03

af Stefano Zappalà (PPE-DE) til Kommissionen

(27. juni 2003)

Om: Anerkendelse af erhvervskvalifikationer

Den italienske civilingeniør Gianfrancesco Melpignano har siden 1994 været opført i ingeniørfortegnelsen i provinsen Brindisi (Italien) under nr. 648. Den 14. april 2002 anmodede han om optagelse i ingeniørfortegnelsen i Lissabon.

Tyve dage senere fik han hastemeddelelse om, at alle indgivne bilag var fuldstændige, detaljerede og korrekte. Han fik tildelt ansøgningsnummer 1740 og fik meddelt, at det pågældende udvalg formelt ville afslutte opførelsen inden for to måneders forløb. Han har endnu ikke modtaget noget svar.

Kan Kommissionen meddele følgende:

1. Er ovenstående sandt?

2. Overholder de portugisiske myndigheder i bekræftende fald de gældende fællesskabsbestemmelser?

3. Mener Kommissionen ikke, at den hurtigt bør gribe ind for at virkeliggøre de fællesskabsprincipper, der er fastsat i traktaterne, i de specifikke direktiver og i de senere fællesskabsbestemmelser?

Svar afgivet på Kommissionens vegne af Frederik Bolkestein

(29. juli 2003)

Det ærede medlems spørgsmål giver anledning til følgende bemærkninger:

- For så vidt angår den gensidige anerkendelse af erhvervsmæssige kvalifikationer, er ingeniørerhvervet reguleret ved direktiv 89/48/EØF(1). I henhold til dette direktiv kan medlemsstaterne i princippet ikke nægte en EU-borger adgang til at optage og udøve et lovreguleret erhverv på deres område, hvis den pågældende er i besiddelse af det eksamensbevis, der i vedkommendes oprindelsesland eller det land, han kommer fra, er foreskrevet som betingelse for at udøve erhvervet der. Er der imidlertid væsentlige forskelle mellem den uddannelse, ansøgeren har fået, og den uddannelse, der kræves i værtslandet, kan værtslandet kræve, at ansøgeren beviser, at han har erhvervserfaring, eller at han gennemgår en udligningsforanstaltning i form af en prøvetid eller en egnethedsprøve.

- I henhold til direktivet skal den kompetente myndighed træffe en beslutning senest fire måneder efter, at samtlige akter vedrørende den pågældende er fremlagt. Manglende svar inden for denne frist er således i strid med gældende fællesskabsbestemmelser.

- Da Kommissionen ikke har modtaget nogen klage fra Gianfrancesco Melpignano, er den ikke i stand til at tage stilling til oplysningernes sandhedsværdi.

- Kommissionen kan ikke besvare det ærede medlems spørgsmål om, hvorvidt de portugisiske myndigheder har overholdt de gældende fællesskabsbestemmelser, da den ikke råder over tilstrækkelige oplysninger om Gianfrancesco Melpignanos sag. Nærmere bestemt er det ikke på grundlag af det ærede medlems oplysninger muligt at fastslå, om den manglende reaktion fra Lissabons ingeniørforbund efter den første meddelelse, ifølge hvilken optagelsen ville blive anerkendt i løbet af to måneder er udtryk for et reelt indholdsmæssigt problem, eller om der er tale om et rent formelt problem eller kommunikationsproblem. Det ville derfor være nyttigt at få oplyst, om Gianfrancesco Melpignano har taget kontakt til Lissabons ingeniørforbund for at få besvaret disse spørgsmål.

- Endelig skal Kommissionen påpege, at den nu hvor den af det ærede medlem har fået kendskab til Gianfrancesco Melpignanos sag naturligvis er rede til at træffe de fornødne foranstaltninger til snarest muligt at finde en løsning, når den råder over alle de fornødne oplysninger og sagsakter. Kommissionen skal således råde over de relevante dokumenter for at kunne tage affære over for de kompetente myndigheder.

(1) Rådets direktiv 89/48/EØF af 21. december 1988 om en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed, EFT L 19 af 24.1.1989.